
0. Allmennlærerutdanningas grunnlag

Allmennlærerutdanning skal gi grunnleggende yrkeskompetanse og profesjonell danning. Fagplanene er det daglige styringsredskapet vårt for å virkeliggjøre utdanningas formål.

Grunnlaget for fagplanene til 4-årig allmennlærerutdanning ligger i Rammeplan for allmennlærerutdanning, fastsatt 3. april 2003 av Utdannings- og forskningsdepartementet. Viktige plattformer for innholdet i denne fagplanen er Lov om universiteter og høgskoler av 1995 med senere revideringer, Opplæringsloven og grunnskolens planverk, faginnhold og tradisjoner. Andre forhold som styrer innholdet i fagplanene våre er forskifter om skikkethet, eksamensforskriftene for Høgskolen i Sør-Trøndelag og regler for frammøte og studiegang ved Avdeling for lærer- og tolkeutdanning (ALT). 

Disse overordnede styringsdokumentene for fagplanene formidles via avdelingens nettsider, jfr. http://www.alt.hist.no
Rammeplan og fagplan

Rammeplan for allmennlærerutdanning (RP03) danner det fellesnasjonale, forpliktende grunnlaget for utdanningsinstitusjonene og for tilsatte, studenter og praksisskoler i lærerutdanninga. RP03 beskriver lærerutdanningas formål, struktur og organisering, og målområder for fag- og fagområder som inngår i utdanninga. Kapittel 1 og 2 i RP03 er gjengitt i sin helhet nedenfor. 

Med rammeplanen som grunnlag utarbeider den enkelte lærerutdanningsinstitusjon sin fagplan. Fagplanen skal nærmere presisere målområder, innhold, kunnskapskilder, arbeidsmåter og vurderingsordninger. 

1. Lærerutdanning generelt 

RP03, kapittel I (gjengitt i sin helhet):

1.1 Formål og egenart

Lærerutdanningene skal samlet dekke det behovet samfunnet har for kvalifiserte lærere i alle fag og på alle fagområder innenfor barnehage, skole og voksenopplæring. Etter endt utdanning skal lærerne kunne arbeide for å realisere de målene som er satt for den enkelte virksomheten og for opplæringssystemet som helhet. I lov om universiteter og høgskoler § 54a er formålet med lærerutdanning uttrykt slik:

«Lærerutdanning legging, gjennomføring og vurdering av undervisning, læring og oppdragelse.

Utdanningen skal ta utgangspunkt i ulike forutsetninger hos elever og barnehagebarn og være i samsvar med målene for det opplæringsnivå utdanningen sikter mot.

Utdanningen skal fremme studentenes personlige utvikling og yrkesetiske holdning, utvikle evne til refleksjon, vekke interesse for faglig og pedagogisk utviklingsarbeid som er relevant for arbeid i skole og barnehage, og gi forståelse for sammenhengen mellom læreryrket og opplæringssystemets funksjon i samfunnet.»

Lærerutdanningen er mangfoldig. De ulike lærerutdanningene sikter mot læreroppgaver i bestemte fag eller i bestemte deler av opplæringen. Samtidig har lærerne en overlappende kompetanse slik at skoleeier kan sette sammen et lærerteam ut fra behovene i den enkelte skole. Gjennom profilering av studiet eller videre utdanning kan lærere også utvide sitt arbeidsfelt.

Førskolelærerutdanning (treårig) kvalifiserer for pedagogisk arbeid i barnehagen og første klassetrinn i skolen. Med ett års relevant videreutdanning kan førskolelærere tilsettes for arbeid på første til fjerde klassetrinn.

Allmennlærerutdanning (fireårig) kvalifiserer for arbeid i grunnskolen og i voksenopplæring i grunnskolefag.

Faglærerutdanning (treårig og fireårig) kvalifiserer for arbeid i fag i grunnskolen, i

videregående opplæring, i voksenopplæring og for annet kulturelt arbeid med barn og unge.

Yrkesfaglærerutdanning (treårig) kvalifiserer for arbeid i videregående opplæring, i

voksenopplæring og i fag på mellom- og ungdomstrinnet i grunnskolen.

Praktisk-pedagogisk utdanning (ettårig) bygger på studier i fag eller på en yrkesutdanning med praksis og yrkesteori og kvalifiserer for arbeid på mellomtrinnet og ungdomstrinnet i grunnskolen, i videregående opplæring og i voksenopplæring.

Integrert mastergrad (femårig) kvalifiserer for arbeid i noen fag på mellomtrinnet og

ungdomstrinnet i grunnskolen, i videregående opplæring og i voksenopplæring.

Samisk lærerutdanning

Målet for de samiske lærerutdanningene er å sikre samiske områder kvalifisert personale i barnehage og skole. Utdanningene er i hovedtrekk organisert som annen lærerutdanning. Det skal være mulig å ta lærerutdanning med særlig vekt på både nordsamisk, sørsamisk og lulesamisk språk og kultur. Samisk lærerutdanning er lagt til rette også for studenter fra Sverige og Finland. Samisk allmennlærerutdanning kvalifiserer for arbeid i norsk og samisk grunnskole. Samisk førskolelærerutdanning kvalifiserer for arbeid med barn i samiske og norske barnehager og i første klasse i grunnskolen.

Lærerutdanning for døve

Målet med lærerutdanningene for døve er å sikre kvalifisert opplæring for døve barn og unge i barnehage og skole, og de omfatter blant annet fagene norsk tegnspråk og norsk for døve. I utdanningene er noen fag og opplegg justert slik at de passer for døve studenter, og slik at de gir didaktisk kunnskap om opplæring for døve. Allmennlærerutdanning for døve kvalifiserer særlig for tilsetting som lærer for døve og hørselshemmede barn og unge. Førskolelærerutdanning for døve kvalifiserer særlig for arbeid med døve og hørselshemmede barn i barnehagen og det første året i grunnskolen.

1.2 Å være lærer

Ingen enkeltfaktor er mer avgjørende for kvaliteten i barnehage og skole enn læreren. Den kvalifiserte læreren skal ha en allsidig kompetanse. 

Utviklingen i samfunnet bygger på at ny kunnskap blir utviklet, og at kjent kunnskap blir omformet. Læreren trenger metoder til å hente inn og oppdatere sin kunnskap hele livet. Lærerstudiet skal gi innsikt i slike metoder og trening i å bruke dem. En solid faglig kompetanse, bygd blant annet på vitenskapsfag, kunstfag og yrkesfag, er grunnlaget for den pedagogiske virksomheten. Samtidig må studiefagene ses i sammenheng med kunnskapsbehovet i skolefagene, yrkesfagene eller fagområdene i barnehagen. Også oppgavene som kulturformidler, veileder, forbilde og inspirator tilsier at læreren trenger solid faglig kompetanse.

Kjernen i den didaktiske kompetansen er å kunne legge til rette for at elevene skal lære å lære, slik at de kan utvikle sin personlige danning og bidra til fellesskapet på en meningsfyltmåte. Det dreier seg også om å kunne analysere forutsetninger og behov hos barn og unge, velge og grunngi læringsinnhold, arbeidsmåter, bruk av læremidler og vurderingsformer og kunne utforme individuelle opplæringsplaner. Skal barn beholde og videreutvikle lærelyst og tro på egen mestring, må læreren ha evne til å inkludere barna, foreldrene / de foresatte og kollegene aktivt i det pedagogiske arbeidet. Det er viktig å ha kunnskap om ulike læringsstrategier, særlig innen lese- og skriveopplæring. Didaktisk kompetanse er også å kunne planlegge opplæringen innenfor rammene som er satt i lover og forskrifter og i planverket for barnehage og skole.

Læreryrket krever sosial kompetanse, det vil si evne til samhandling og kommunikasjon. Læreren skal kunne legge til rette for gode læringsmiljøer gjennom samvær med barn og unge, kunne vise omsorg for den enkelte og være tydelig som leder. For å komme alle barn og unge i møte, gi dem gode opplevelser og stimulere deres lærelyst, er det viktig at læreren samarbeider med foreldre/foresatte, kolleger og andre som har ansvar for barns oppvekstmiljø. Skal elevene etablere nye læringsstrategier, må de møte ei lærergruppe som samarbeider om nyskaping i et teamsamarbeid. Et slikt pedagogisk team vil bare lykkes der den enkelte har toleranse og evne til innlevelse, men også kunnskap om ledelse og konflikthåndtering.

Lærere trenger endrings- og utviklingskompetanse når de skal fornye den pedagogiske virksomheten. Da må de være åpne for endring og nytenkning når det gjelder kunnskapsinnhold og læringsformer i fagene og i det pedagogiske synet på opplæring. De må samtidig vite hvordan de kan ta vare på det som er verdifullt. Lærerne må, individuelt og i teamsamarbeid, kunne analysere og vurdere aktivitetsplaner, fagplaner, arbeidsmåter og organisering av opplæringen. De må kunne se barn og unges utvikling, læring og danning i sammenheng med endringer i samfunnet. Det innebærer kreativitet og læringsstrategier som fremmer entreprenørskap, det vil si evne til å ta initiativ til å starte nye aktiviteter eller virksomheter. Læreryrket forutsetter daglig planlegging og oppdatering av kunnskapene.

I all sin virksomhet trenger læreren yrkesetisk kompetanse. Det innebærer å kunne se

sammenhengen mellom allmenn moral og etikk og de særskilte kravene yrket stiller.

Samværet med barn og voksne kan omfatte både informasjonsplikt og taushetsplikt. Ofte møter læreren barn i konflikt og krise, og det kan føre til etiske dilemmaer. Lærerrollen gir makt, og læreren må forvalte denne makten i samsvar med lovverk, erkjente grunnverdier og barns rett til likeverdig behandling. Yrket krever skjønnsomhet og etisk begrunnelse for valg av lærestoff og arbeidsmåter. Etisk kompetanse gir et grunnlaget for lærerens yrkesmessige danning og er nødvendig dersom rollen skal forvaltes med frimodighet, ansvarlighet og ydmykhet.

De fem kompetanseområdene som er nevnt ovenfor, er alle aspekter ved lærerens

mangfoldige yrkeskunnskap. De er kjernen i lærerens profesjonskunnskap. Disse aspektene blir utfordret i varierende grad i ulike situasjoner. Evnen til å handle under skiftende vilkår gir lærerkompetansen et samlet og personlig uttrykk. Læreren skal kunne reflektere over egen kompetanse, kunne vurdere kvaliteten på opplæringen og kunne stille kompetansen til rådighet for et lærende og handlende kollegialt fellesskap.

1.3 Å bli lærer

Lærerutdanning er krevende, fordi studentene skal utvikle mange typer kompetanse og lære på flere arenaer. Lærerstudentene skal i studiet tilegne seg kunnskaper, ferdigheter og holdninger som kan legge grunnlag for personlig vekst og danning og fungere som redskap i yrkesutøvelsen. Studiet må derfor legges opp slik at det fremmer sammenheng i opplæringen og hjelper studentene til å utvikle en helhetlig kompetanse. I en yrkesutdanning skjer læringsarbeidet på tre arenaer:

Praksisfeltet som læringsarena

Den praktiske opplæringen i barnehage, skole og bedrift skal være styrende for en yrkesrettet lærerutdanning. Institusjonene skal tilby lærerstudentene varierte praksiserfaringer, som kan gi en innføring i yrket. Denne praktiske delen av utdanningen må være allsidig, med stigende krav til selvstendighet og ansvar. Studentene skal lære å planlegge, gjennomføre og vurdere opplæring. I møte med barnet eller eleven skal studentene erfare hvor avgjørende et godt sosialt samspill er for vekst og utvikling. Praksisfeltet må også brukes i fagstudiet ved at en bearbeider teoretiske problemstillinger i en praktisk situasjon. Når studentene bearbeider erfaringer fra praksisfeltet, kan de utvikle analytisk ferdighet og evne til å variere arbeidsformer og tilnærmingsmåter. At de reflekterer over enkeltsituasjoner som de møter i praksisopplæringen, bidrar til at de utvikler et realistisk syn på læreryrket.

Fagstudiet som læringsarena

Lærerstudentene skal i studiet tilegne seg kunnskaper, ferdigheter og holdninger som kan legge grunnlag for personlig vekst og danning og fungere som redskap i yrkesutøvelsen. Det kan skje på flere måter:

For det første skal studentene skaffe seg grundig innsikt i fagene, både som basis for lærerarbeidet og som del av sin egen danningsprosess. Danning innebærer her at studentene utvikler personlig modenhet og selvforståelse, men også at de tilegner seg vitenskapelig tenkemåte og bruker kunnskap fra ulike fagtradisjoner på en kreativ, konstruktiv og kritisk måte.

For det andre må fagkunnskapen relateres til arbeid med fagene i ulike

opplæringssituasjoner. Det skjer i det fagdidaktiske studiearbeidet i hvert enkelt fag og på tvers av fag. Studentene må skaffe seg erfaring med temabasert, tverrfaglig og flerfaglig læringsarbeid, slik at de kan stimulere elevene til varierte læringsstrategier. De skal kunne legge til rette for gode læringsmiljøer i barnegrupper, i klasserom og verksteder og i uteaktiviteter. De må få oppleve hva som skal til for å skape et stimulerende læringsmiljø, tilpasset barn i ulike aldersgrupper og med ulike forutsetninger.

For det tredje må studentene bli kjent med vilkår og rammer for opplæringen. Det krever at de blir kjent med barn og unges læretrang og skaperglede. Studentene må kjenne til og kunne ta i bruk ulike pedagogiske perspektiver og læringsstrategier. De må lære hvordan de kan legge opp et aktivt og positivt samarbeid med hjemmet og med lokalsamfunnet. De skal tilegne seg innsikt i skole- og barnehagehistorie, i utdanningssystemets oppgaver og virkemåte og i viktige prinsipper for organisering og ledelse.

Samhandling, utforsking og refleksjon som læringsarena

De institusjonene som har ansvar for lærerutdanning, må samarbeide med praksisinstitusjonene om å utvikle en helhetlig lærerkompetanse. Studentene skal kunne analysere teorier, erfaringer og innsikter på tvers av fag og læringsarenaer. De må få drøfte praksiserfaringer og aktuelle problemstillinger fra fagstudiet med representanter for teorifagene og for praksisfeltet. Studiet skal på denne måten oppmuntre til studentaktive læringsformer og framstå som et pedagogisk læringsverksted. Slik kan studiet legge grunnen for aktiv deltaking i faglig teamsamarbeid i barnehage og skole.

Forsknings- og utviklingsarbeid er spesielt godt egnet til å identifisere og vurdere ulike tilnærmingsmåter og til å forstå hvordan praktisk-pedagogiske utfordringer kan håndteres. Når forskere i lærerutdanningen arbeider med faglige prosjekter i praksisfeltet, vil de bruke problemstillinger og utvikle kunnskap som er gyldig for barnehagen, skolen og yrkeslivet, men også for lærerutdanningen. Praksisnær forskning og forskning på dagens skole og barnehage kan gjøre utdanningen relevant og stimulerende, og studentdeltaking i slike prosjekter kan stimulere evnen og viljen til fornyelse.

Læring og utvikling skjer gjennom hele utdanningen, men det er først når studentene bearbeider erfaringer på tvers av fag og læringsarenaer, at kompetanseområdene blir sett i forhold til hverandre og kan danne en helhet. Slik kan den enkelte student legge grunnlaget for yrkeskunnskap og for handlekraft som lærer.

1.4 Samfunn, barnehage/skole, lærerutdanning

Skal lærerutdanningen være relevant, må den forberede studentene på de kravene og forventningene samfunnet stiller til barnehagen og skolen. Samfunnet endrer seg, og dermed endres også vilkårene for opplæring. Det blir stilt krav til at barnehagen og skolen tar opp i seg og bearbeider tendenser og strømninger i samfunnet. Utfordringene for vår tids lærerutdanning er knyttet til blant annet disse utviklingstrekkene:

Norge står i stigende grad fram som en del av et globalt samfunn. Det gir glede og nytte gjennom et større mangfold av kunnskaper, livssyn, livsstil, språk og kunstneriske uttrykk. Barn fra språklige minoriteter utgjør et økende innslag i opplæringssystemet, samtidig som behovene og interessene til urfolk og nasjonale minoriteter har fått økt oppmerksomhet. Læreren må ha kunnskap om situasjonen for to- og flerspråklige elever, om møtet mellom kulturer mer allment, og han eller hun må selv kunne samarbeide med foreldre/foresatte fra ulike kulturer. Studentene må bli kjent med urfolks historie, kultur og institusjoner. I vårt land gjelder dette særlig nordsamisk, lulesamisk og sørsamisk språk, kultur og samfunn. Lærerutdanningen bør på sin side rekruttere og inkludere stadig flere minoritetsspråklige studenter og ta vare på kompetansen disse studentene kan tilføre barnehagen og skolen. 

Mange unge reiser mye. Flere tar deler av utdanningen i et annet land. Det innebærer at det stilles stadig høyere krav til fremmedspråklig ferdighet og til kunnskap om andre land og kulturer. Institusjonene som gir lærerutdanning, skal se til at det internasjonale perspektivet blir integrert i alle fag og studieenheter. De må være åpne for impulser fra lærerutdanninger i andre land, gi flere studietilbud på engelsk og legge til rette for studentutveksling. Samtidig må de bli kjent med sin egen kultur gjennom sammenliknende analyser, blant annet av opplæringssystemet. De må også kjenne til de internasjonale menneskerettigheter og barns rettigheter som gjelder på tvers av landegrensene.

Medieindustrien og informasjons- og kommunikasjonsteknologi med verdensomspennende rekkevidde preger samfunnet i stigende grad og fører med seg nye former for læring. Barn og unge er ofte de første til å ta ny teknologi i bruk. Det er en utfordring for lærere som ikke selv er fortrolige med den nye teknologien. Lærerstudentene skal kunne bruke teknologien til læring og kommunikasjon, men de skal også kunne reflektere kritisk omkring bruken av den.

Kunstneriske ytringsformer er en viktig del av hverdagen. Framveksten av musikk- og kulturskoler har bidratt til at langt flere barn og unge har hatt mulighet til å utfolde seg innenfor ulike kunstarter. I tillegg er det frivillige forenings- og kulturlivet en berikelse for oppvekstmiljøet. I barnehagen, skolen og skolefritidsordningen skal skapende virksomhet, opplevelser og kreative uttrykksformer være en vesentlig del. Et nært samarbeid med musikk- og kulturskoler og annet kulturliv i nærmiljøet vil berike barnehagen og skolens virksomhet.

Forbrukersamfunnet slår stadig kraftigere inn i hverdagen til barn og unge. Det utgjør en sterk verdipåvirkning. Barnehagen og skolen må kunne møte denne påvirkningen med alternative kunnskaper og verdier. På dette området må lærere samarbeide nært med foreldre/foresatte. Lærerutdanningen skal på sin side forberede studentene på denne oppgaven. Gjennom kritisk drøfting av forbrukersamfunnet skal studentene lære hvordan de kan presentere elevene for alternative perspektiver, holdninger og verdier.

Et samfunn der sterkere konkurranse også preger barnehage og skole, kan stimulere til ekstra innsats og gode læringssirkler, men kan også gi grobunn for mismot og vegring mot å lære. Det er en utfordring for lærere å hjelpe dem som ikke deltar aktivt. Læringsmiljøet må legges til rette slik at det inkluderer barn og unge med ulike forutsetninger, også de som har behov for spesialundervisning. Alle skal få oppleve at det nytter å arbeide, og at de kan lykkes. Tilpasset opplæring skal være en del av alle fag i lærerutdanningen.

De fleste barn og unge opplever en trygg oppvekst, men noen barn har en utrygg tilværelse, preget av omsorgssvikt. Det kan prege læringsfellesskapet og undergrave motivasjonen. Slike problemer kan læreren bearbeide sammen med andre som har ansvar for oppvekstmiljøet til barna. Lærerutdanningen må forberede studentene på disse utfordringene og også gi dem opplæring i å løse konflikter og å forebygge og bekjempe mobbing, vold og rasisme. Utdanningen må hjelpe studentene til å takle situasjoner der barn og unge opplever dødsfall, krig, seksuelle overgrep eller andre kriser som krever særskilt omsorg og tiltak fra lærerens side. 

Opplæringen i barnehage og skole har som forutsetning at barna skal vokse opp i et langt mer likestilt samfunn enn det tidligere generasjoner gjorde. Det er et mål for opplæringen at begge kjønn skal kunne utfolde seg på egne premisser. Kunnskap om forskjellene mellom gutter og jenter er viktig i lærerutdanningen. Trykket fra en global kultur- og medieindustri, som ofte er stereotyp i uttrykk og innhold, påvirker barn og unge. Lærerstudentene må ha innsikt i hvordan dette preger kjønnssosialiseringen, og de må kunne trekke konsekvenser av denne påvirkningen i den pedagogiske planleggingen og det metodiske opplegget.

Endringene i nærings- og arbeidslivet stiller store krav til fleksibilitet og endringsvilje, til personlig initiativ og skaperkraft, til å kunne sette visjoner og planer ut i handling. Både barnehage og skole må åpne seg mot lokalt arbeids- og næringsliv. Barn og unge må få kunnskap om ulike yrkesgrupper. Praktisk entreprenørskap er et læringsmål som skolen legger stadig mer vekt på. Dette skal bidra til å utvikle personlige egenskaper som kreativitet og evne til initiativ, og gi kunnskaper som er nyttige for senere arbeidsliv. Kunnskap om å starte egen virksomhet bør inkluderes i en slik opplæring for de eldste elevene. De tilsatte i lærerutdanningen har derfor et ansvar for å utvikle sin kompetanse om nærings- og arbeidslivet. De må også utvikle læringsstrategier som stimulerer til pedagogisk bruk av entreprenørskap hos framtidens lærere.

Det er et dypt forankret prinsipp i norsk barnehage og skole at barn har rett på likeverdig opplæring, uansett bakgrunn, evner og kjønn. Det er en verdi som er spesielt relevant i et flerkulturelt samfunn. Dette prinsippet må få et særskilt uttrykk i lærerutdanningen ved at en legger vekt på rettferdighet, likeverd og tilpasset opplæring.

1.5 Fra rammeplan til fagplan

Lov om universiteter og høgskoler § 46-2 slår fast at departementet kan fastsette nasjonale rammeplaner for enkelte utdanninger. Lov og rammeplaner utgjør et forpliktende grunnlag for institusjonene som gir lærerutdanning, for de tilsatte, studentene og representantene for praksisopplæringen. Med utgangspunkt i rammeplanene utvikler institusjonene fagplaner for obligatoriske og valgfrie studieenheter. Planene skal tolke og presisere mål og fastsette innhold, studielitteratur, arbeidsmåter og vurderingsordninger for hvert fag. De skal også vise helheten i studiet.
2. Allmennlærerutdanningens formål, oppbygging og organisering

RP03, kapittel II (gjengitt i sin helhet):

2.1 Formål og egenart

Allmennlærerutdanningen skal kvalifisere for arbeid som lærer i grunnskolen og fremme personlig danning hos studentene. Studiet er yrkesrettet og praksisbasert og tar utgangspunkt i lærerens arbeidsfelt, prinsippene i opplæringslova og gjeldende læreplaner for grunnskolen.

Barn er naturlig nysgjerrige og opptatt av å lære gjennom lek, utforsking og skapende virksomhet. Grunnskolen skal bygge på og videreutvikle denne tilnærmingen til kunnskap, ferdighet og læring. Lærere må gi elevene anledning til å gjøre erfaringer som skaper nysgjerrighet og innsikt, som gir en opplevelse av mestring, og som gir læring om det å lære. Lærerutdanningen må derfor gi studentene erfaringer som kan brukes når de skal utvikle stimulerende læringsmiljøer.

Alle elever har krav på opplæring som er tilpasset deres evner, interesser og behov.

Skolen skal være et inkluderende læringsmiljø, også for elever som trenger ekstra støtte og hjelp. Slik opplæring utvikles best i et samarbeid mellom lærere med ulik bakgrunn, som i teamsamarbeid støtter hverandre i planlegging og gjennomføring av opplæringen. Lærerutdanningen må gi studentene kjennskap til hvordan de som lærere kan ta i bruk ulike ressurser i og utenfor skolen når de skal gi elever særskilt hjelp og støtte.

Elevgruppa i grunnskolen har et stort aldersspenn, et vidt spekter av evner og interesser og en mangfoldig sosial, språklig og kulturell bakgrunn. Dette krever at allmennlæreren har innsikt i barn og unges oppvekstmiljø og livssituasjon. Læreren må stå fram med en faglig og pedagogisk trygghet som skaper tillit, og må kunne lede opplæringen og samarbeide med kolleger, foreldre/foresatte og med andre som har ansvar for barns oppvekst og læring. Allmennlærerutdanningen har som mål å hjelpe studentene til å fylle et vidt spekter av yrkesfunksjoner. Derfor skal fagstudiet, praksisopplæringen og studentens refleksjoner danne en helhet og rettes mot de oppgavene studenten vil møte i sitt daglige arbeid som lærer.

Gjennom utdanningen skal studentene utvikle

· faglig kompetanse: kjenne innhold, teorier og metoder i de enkelte basisfagene, ha kunnskaper om barn, barndom og pedagogisk arbeid og kunnskaper om teorier og arbeidsformer innenfor og  på tvers av fag

· didaktisk kompetanse: kunne analysere læreplaner og reflektere over innhold og arbeidsmåter og legge til rette lærings- og utviklingsprosesser for alle elever

· sosial kompetanse: kunne observere, lytte, forstå og respektere andres handlinger og synspunkter, kunne samarbeide med elever, kolleger og foreldre/foresatte og kunne være ledere i et lærende fellesskap

· endrings- og utviklingskompetanse: kunne vurdere egen og skolens virksomhet, være med på å prege utviklingen i yrket, delta i lokalt utviklingsarbeid og styrke egen kompetanse

· yrkesetisk kompetanse: ha innsikt i egne holdninger og de etiske utfordringene i yrket og kunne vurdere læringssituasjonene i lys av de grunnleggende verdiene opplæringen bygger på

2.2 Oppbygning og organisering

Allmennlærerutdanning er en fireårig yrkesutdanning på 240 studiepoeng. Utdanningen omfatter en obligatorisk del på 120 studiepoeng og en valgbar del på 120 studiepoeng.

Utdanningens obligatoriske del består av

pedagogikk 






30 studiepoeng

kristendoms-, religions- og livssynskunnskap 

20 studiepoeng

matematikk 






30 studiepoeng

norsk 







30 studiepoeng

grunnleggende lese-, skrive- og matematikkopplæring 
10 studiepoeng

praksisopplæring som en integrert del av studieenhetene 
20-22 uker

Utdanningens valgbare del består av

valg mellom skolerelevante fag* 



120 studiepoeng

* Disse skal omfatte minst 60 studiepoeng i fag som tilsvarer fag i grunnskolen.

Fagene kan være påbygging av fag i obligatorisk del eller nye fag med minst 30 studiepoengs omfang og skal omfatte fagdidaktikk og til vanlig praksisopplæring.

Inntil 60 studiepoeng kan være andre skolerelevante studier av ulikt omfang.

Institusjonen avgjør om studiene er relevante for arbeid i grunnskolen.

Studentene kan rette utdanningen mot lavere trinn i grunnskolen ved å velge flere fag eller mot høyere trinn ved å velge færre fag. Natur, samfunn og miljø som integrert studietilbud kan defineres som et fagområde i grunnskolen.

Institusjonene utarbeider planer for fag som ikke er med i rammeplanen. Ved påbygning av fag utover 30 studiepoeng vil fagdidaktikken i hovedsak være rettet mot ungdomstrinnet dersom ikke fagets egenart tilsier noe annet.

Avhengig av de fagvalg som er gjort i de tre første årene og universitetenes og

høgskolenes tilbud og opptaksreglement til masterstudiet, kan det fjerde året innpasses som en del av et masterstudium.

Samisk allmennlærerutdanning

Samisk allmennlærerutdanning rekrutterer norske, svenske og finske studenter som har samisk som første- eller andrespråk. Den samiske elevens livsverden er det sentrale utgangspunktet for lærere i samisk skole, og opplæringen skal omfatte variasjonen og mangfoldet i det samiske samfunnet. Samisk allmennlærerutdanning har som mål å kvalifisere studentene for å gi opplæring i og på samisk i alle fag.

Allmennlærerutdanning for døve

Allmennlærerutdanning for døve retter seg mot studenter som er døve eller hørselshemmede og har norsk tegnspråk som sitt førstespråk. Enkelte fag er tilpasset slik at de kvalifiserer for å gi en opplæring som tar utgangspunkt i behovet hos døve eller hørselshemmede elever som bruker tegnspråk.

Allmennlærerutdanning med særskilt profil

Den enkelte institusjonen utvikler studietilbud ut fra lokale behov og ressurser. De kan tilby allmennlærerutdanning med særskilt profil. Eksempler på profiler på utdanningen kan være: særskilt vekt på enkeltfag eller faggrupper, innretning mot ulike nivåer eller funksjoner i opplæringssystemet, vekt på ledelse og organisering av opplæring, eller særskilt vekt på det minoritetsspråklige og flerkulturelle.

Fag i allmennlærerutdanningen

Grader

Dersom lærerstudiet er lagt opp slik at det tilfredsstiller kravene i institusjonens reglement, kan studentene etter tre år be om å få tildelt en bachelorgrad. Denne graden gir ikke undervisningskompetanse. Navnet på graden fastsettes av utdanningsinstitusjonen. Ordet lærer kan ikke inngå i benevningen.

Internasjonalisering

Institusjonene skal legge til rette for at studentene i de enkelte delene av utdanningen får et internasjonalt perspektiv på studiefag og lærerarbeid. Institusjonene skal også legge til rette for at studentene kan ta deler av utdanningen i utlandet. Det skal fastsettes vilkår for at studentene får godkjent oppholdet som del av fagstudiet og av praksisopplæringen.

2.3 Praksisopplæring

I praksisopplæringen skal studentene møte de kravene og forventningene som blir stilt til læreren. De skal utvikle sin profesjonskunnskap gjennom å prøve ut og bearbeide egne faglige og didaktiske kunnskaper. Erfaringer og problemstillinger fra praksisfeltet er et sentralt utgangspunkt også for fagstudiene. For å gjøre sammenhengen mellom de ulike læringsarenaene tydelig må studiet legge til rette for didaktisk refleksjon (se avsnitt 1.3).

Institusjonene lager en plan for praksisopplæringen. Denne planen bygger på målene for de enkelte fagstudiene og for utdanningen som helhet. Planen skal vise hvordan

praksisopplæringen er organisert, og hvordan progresjonen er sikret gjennom studieløpet. Den skal understreke det ansvaret faglærere, studenter og praksisskoler sammen har for å planlegge, gjennomføre og bearbeide praksiserfaringene. Praksisopplæringen tilsvarer 20-22 arbeidsuker, skal være veiledet og primært foregå i grunnskolen, men inntil 2 uker kan også foregå på andre aktuelle praksisfelt. Studentene skal ha en vurdering med karakteren bestått/ikke bestått etter hver praksisperiode.

Praksisopplæringen skal legges opp slik at studentene

· blir kjent med mangfoldet i yrkesoppgavene

· møter praksisfeltet som arena for studiearbeid i fagene og som arena for utforskning

· utvikler kunnskap om samspillet mellom elever og mellom elev og lærer, kunnskap om skoleledelse, klasseledelse og teamarbeid

· reflekterer over og utvikler didaktisk kunnskap i fagene og på tvers av fagene

· arbeider i et flerkulturelt læringsmiljø og legger til rette tilpasset opplæring for alle

· får erfare samarbeid med foreldre/foresatte og andre med ansvar for barnas oppvekstmiljø

· analyserer praksiserfaringene i lys av teori, læreplaner for grunnskolen og egne erfaringer med elever

· får erfaring med arbeidsmetoder som fremmer entreprenørskap

2.4 Prinsipper for arbeids- og vurderingsformer

Institusjonene har ansvar for at studentene får erfaring med yrkesrelevante arbeids- og vurderingsformer. Oppgaver og dokumentasjonsformer må integrere fag, fagdidaktikk og praksisopplæring, slik at en oppnår helhet og sammenheng i studiet.

Arbeidsformene skal legges opp slik at studentene

· arbeider med kunnskap fra ulike fag og læringsarenaer

· henter kunnskap fra ulike kilder og vurderer kildene kritisk og selvstendig

· deltar i planlegging, gjennomføring og vurdering av de ulike delene av utdanningen

· gjør seg kjent med og analyserer forskning, kartlegging og det nasjonale vurderingssystemet

· får erfaring med metoder som fremmer entreprenørskap på ulike nivåer

· får anledning til estetisk utfoldelse, opplevelse og erkjennelse

· bearbeider yrkesetiske spørsmål

· framfører og formidler stoff for ulike mottakergrupper

· arbeider med IKT og andre læremidler og vurderer læremidlene kritisk 

Vurderingsformene skal legges opp slik at studentene

· møter vurdering både underveis og til slutt i studieenhetene

· ser sammenheng mellom praksis og teori og mellom fag

· opplever varierte vurderingsformer, tilpasset målene og arbeidsformene i studiet

· blir kjent med aktuelle vurderingsformer i grunnskolen

· får veiledning og støtte i sin egen læring og personlige utvikling

2.5 Fra rammeplan til fagplan

Rammeplanen utgjør et forpliktende grunnlag for institusjonen, for ansatte, studenter og praksisskoler. På dette grunnlaget utvikler institusjonene en fagplan for utdanningen i samarbeid med studenter og praksisskoler. Planen skal gi oversikt over studiet som helhet, inneholde plan for praksisopplæringen, planer for enkeltfag (obligatoriske og valgfrie studieenheter) og planer for tverrfaglige emner. Lista nedenfor angir hva institusjonens fagplan skal omfatte.

Om studiet

· hva studiet kvalifiserer for

· studieorganisering, med studiemodell

· veiledning og vurdering

· vilkår for fritak og innpassing av studier, også studieenheter tatt i utlandet

· plan for praksisopplæringen

· studentenes medvirkning i utviklingen av studiet

· tiltak for minoritetsspråklige studenter

· skikkethetsvurdering – med henvisning til lov og forskrift

Fag/fagområder

· faglig og fagdidaktisk innhold, organisering og arbeidsformer, vurdering og praksis

· det flerkulturelle og det internasjonale perspektivet

· tilpasset opplæring og hensynet til barn med særskilt behov for hjelp og støtte

· samarbeid med foreldre/foresatte og andre med ansvar for barn og unges oppvekstmiljø

· likestillings- og kjønnsperspektivet

På tvers av fag/fagområder

· opplæring i fagene skal samlet dekke de fem kompetanseområdene, jf. kap. 1.2 og 2.1

· tverrfaglige emner: entreprenørskap, miljø- og ressursforvaltning, biblioteket som læringsarena, trafikkopplæring, rusproblemer, mobbing, barn og unge i krise (overgrep, omsorgssvikt, krigstraumer o.l.), førstehjelp og livredning

· samiske emner i samsvar med gjeldende læreplaner og mangfoldet i de samiske områdene

· drama som metode

· IKT som hjelpemiddel for kommunikasjon og læring

· læreren som leder og samarbeidspartner

· samarbeid mellom teori og praksis og mellom fag

· samarbeid mellom skolen og lokalt arbeids- og næringsliv
3. Allmennlærerutdanninga ved Avdeling for lærer- og tolkeutdanning


3.1 Struktur for obligatoriske fag

Avdelingsstyret har bestemt at modellen for de obligatoriske fagene i de to første studieårene skal være slik (sak A 11/06):

	Periode
	Pedagogikk
	Norsk
	Matematikk
	KRL
	GLSM*
	Totalt

	1. studieår
	20 
	20
	20
	  -
	-
	60

	2. studieår
	10 
	10
	10
	20
	10
	60

	SUM
	30
	30
	30
	20
	10
	120


* GLSM er forkortelse for studiefaget Grunnleggende lese-, skrive- og matematikkopplæring.


Sentrale rammefaktorer:

· Modellen gir likt fokus på alle fag alle semester. Studentene får godskrevet 60 studiepoeng etter første studieår, 30 studiepoeng etter 3. semester og 30 studiepoeng etter 4. semester.

· Studier i utlandet legges normalt til vårsemesteret i 3. eller 4. studieår.
3.2 Overordnede, flerfaglige og tverrfaglige emner og perspektiver

Fordeling av flerfaglige og tverrfaglige emner og perspektiver gjennom studiet fastsettes av programansvarlige etter samråd med teamlederne. Fordelingen gjelder ansvars- og tidsplassering for det enkelte tema. Fordelingen vil framgå av semester-/årsplaner som studentene mottar ved studiestart. 
Emner og perspektiver skal sees i sammenheng, slik at det blir helhet i studieåret. I studiets to første år danner de obligatoriske fagene basis. Ikke-obligatoriske fag vil gi bidrag i ulik utstrekning. Slik kan fag møtes i et perspektiv som ivaretar helheten på tvers av fag. Tverrfaglige opplegg kan på denne måten ha flere av de ulike emnene og ulike perspektiver i seg. Graden av involvering av ikke-obligatoriske fag i de to første studieårene vil bli vurdert mot muligheten for å få til en god, robust og forutsigbar studieårstruktur innenfor akseptable budsjettmessige rammer. 
Mange av perspektivene vil være gjennomgående i alle fag og i praksisopplæringa. Det gjelder blant annet:

· tilpasset opplæring og inkluderende læringsmiljø
· undervisning og læring i et flerkulturelt miljø
· internasjonale aspekter

· likestilling og kjønnsperspektiv

· bruk av IKT som kommunikasjons- og læringsmedium

Hovedarbeidet med andre obligatoriske emner og perspektiver fordeles på spesielle studieår. Disse emnene og perspektivene vil kunne bli tatt opp i enkeltfag og i tilknytning til praksis også i andre studieår. Når det gjelder spesielle emner som er plassert på et av studieårene, vil det kunne bli tatt opp på ulike tidspunkt gjennom studieåret. Noen av emnene to første studieårene blir lagt som obligatoriske kurs (gjelder blant annet kurs i drama og kurs i førstehjelp).
Hovedfokus på de enkelte emnene og perspektivene fordeles slik:

1. studieår:

Fra elev til student til lærer

Dette er et perspektivskifte, som vektlegges i alle fag gjennom studieåret fra studiestart av. Studentene møter dagens skole og barn i skolen. Prosessen er følgelig knyttet tett opp til praksis og praksiserfaringer.  

Innføring i IKT som kommunikasjons- og læringsmedium - Bibliotek – Kunnskapskilder – Kunnskapssøk

Etter innføringskurs tidlig i studieåret vil emnene bli nært knyttet til fagstudiene og til arbeid med tverr- og flerfaglige emner. I løpet av studieåret vil emnene bli underkastet særskilt belysning, bl.a. ved å knytte dem til aktuelle oppgaver, til bruk av elektroniske diskusjonsforum, og til eget kurs i fagskriving. 

Drama som metode

Gjennom kurset Drama som metode får studentene erfaring i å formidle budskap til en forsamling. Kurset gir studentene mulighet til å utvide sitt repertoar av utforskende og opplevelsesbaserte metoder i samspill med andre. Undervisningen i emnet vil vektlegge grunnlagsøvelser, improvisasjon, dramatisk forming og noe teori. Studentene vil videre høste erfaring med lek, bevegelsesuttrykk, fortelling, rollebygging, rollespill, fiksjonsbygging og dramatisering.

Estetisk fagperiode

Estetisk fagperiode knyttes sammen med praktiske og opplevelsesbaserte aktiviteter i alle obligatoriske fag. I estetisk fagperiode vil en arbeide med den estetiske dimensjonen i forhold til alle obligatoriske fag. Også praktiske og estetiske fag vil bli trukket med i læringsarbeidet.

Uteskole
Uteskole handler om hvordan en kan arbeide med fag utenfor den tradisjonelle læringsarenaen. Undervisningen vil bli knyttet til de obligatoriske fagene og andre fag vil også kunne være viktige bidragsytere.
2. studieår:
Samiske emner
Tospråklighet og samisk litteratur behandles i tilknytning til norskstudiet og kunst og håndverk har med samisk kunsthåndverk (duodji) i fagplanen. Ved alternativ praksis eller skoleovertakelse vil en arbeide for at et utvalg studenter får undervisningserfaringer med samiske elever. I pedagogikk vil samiske elevers skolesituasjon bli tatt opp i forbindelse med temaene det flerkulturelle samfunnet og tilpasset opplæring.

Barn og unge i krise - Seksuelle overgrep – Rusproblematikk – Mobbing.
Emnet ”Barn og unge i sorg og krise” behandles som et tverrfaglig emne. Emnet ”Seksuelle overgrep” behandles til vanlig gjennom en egen temadag. Mobbing er eget tema i pedagogikk 2.studieår, innen hovedtemaet skolens læringsmiljø. Mobbing kan også være emne for særskilte tverrfaglige prosjekter (bl.a. forestilling, utstilling eller videoproduksjon).

Livredning og førstehjelp - Trafikkopplæring

Emnene behandles gjennom et eget opplegg før studentene har sin skoleovertakelse vårsemesteret 2. studieår. Livredning og førstehjelp gjennomføres med kroppsøvingsseksjonen som fagansvarlig. Emnet Trafikkopplæring gjennomføres med naturfagseksjonen som fagansvarlig.
Lærerrollen – Årsplanlegging - Samarbeid skole/hjem

Emnene blir behandlet i nær tilknytning til praksis, spesielt på høsten i 2. studieår. Pedagogikk vil ha hovedansvar for emnene. 

Læremiddelbruk - læremiddelkritikk

Emnet vil ha en naturlig plass i de aller fleste studiefag og vil derfor også bli beskrevet i planene for flere andre fag. Det gis et spesielt fokus i tilknytning til grunnleggende lese-, skrive- og matematikkopplæring, spesielt knyttet til lærebokas og ulike læremidlers rolle i denne opplæringa. 
3. studieår:

Internasjonalisering - Flerkulturelt perspektiv

Internasjonalisering vil være et gjennomgående perspektiv i planene for alle fag. I tredje studieår vil det i tillegg bli lagt spesielt til rette for å ta deler av studiet i utlandet, i vårsemesteret. Dette semesteret vil vi også legge spesielt til rette for å ta imot studenter fra utlandet. Det er mulig å ta et internasjonalt semester i nesten alle studieemner som har undervisning på vårsemesteret for både 3. og 4. studieår. Nærmere informasjon finnes i gjeldende fag- og studieplaner.
Rusproblematikk
Rusproblematikk tas særlig opp i forbindelse med det tverrfaglige kurset ”Dette er ditt valg”.

Samarbeid skole/hjem - Samarbeid mellom skoler og lokalt nærings- og arbeidsliv - Entreprenørskap, innovasjon og nyskaping

Samarbeid skole/hjem og skole/lokalmiljø behandles i pedagogikk i 2.studieår. I 3.studieår har praksisplanen et hovedperspektiv på elev, skole, samfunn. Studentene skal i forbindelse med praksis lage en plan for samarbeid skole/hjem. Temaet entreprenørskap, innovasjon og nyskaping kan bli gjennomført som tverrfaglig prosjekt.
Miljø og ressursforvaltning
Menneskets rolle i miljøet og problemene knyttet til menneskelig virksomhet og forvaltning av felles ressurser, vil naturlig inngå i mange fag. Studieenhetene Naturfag vil ha et hovedansvar for å belyse disse emnene.

3.3 Arbeidsformer 

Lærerens viktigste yrkesoppgave er å planlegge, gjennomføre og vurdere undervisning og legge til rette for elevers læring. Litt enkelt sagt er den gode lærer en som gjør begrunnede valg innenfor det pedagogiske området. Lærere må vite hva de skal velge av innhold og arbeidsmåter, og de må kunne begrunne hvorfor. Valgene må også følges opp i praksis overfor elevene. Lærere må også være utviklingsorienterte både i forhold til egen kompetanse som lærer og gjennom å bidra i utvikling av skolen. 

I lærerutdanninga settes de pedagogiske, faglige og fagdidaktiske problemstillingene konstant i fokus. Teoristudier, refleksjon over pedagogiske og fagdidaktiske problemstillinger, arbeid med ferdighetsutvikling og skolepraksis skal i sum kvalifisere studentene for læreryrket.

Lærerutdanninga er en pedagogisk virksomhet i seg selv. Det ligger derfor godt til rette for at lærerstudentene også kan reflektere over pedagogiske problemstillinger gjennom de læringsprosessene de selv er en del av. Det er derfor viktig å ta i bruk varierte arbeidsmåter. Samtidig må arbeidsmåtene velges og varieres ut fra fagets og lærestoffets egenart. 

Rammeplanen legger vekt på sammenhengen mellom arbeidsformene i grunnskolen og valg av arbeidsformer i lærerutdanninga. Læreplanen for grunnskolen er preget av et læringssyn som vektlegger erfaringsbasert læring. Den aktive, eksperimenterende og utforskende eleven skal settes i sentrum. Særlig for de laveste klassetrinnene er det understreket en nær sammenheng mellom lek og læring, og det estetiske skal tillegges stor vekt i skolen som helhet. Det flerfaglige og tverrfaglige arbeidet har fått stor plass. Det er elevens læring og utvikling som settes i sentrum, ikke primært faget og undervisningen i faget. Selv om arbeidsformene skal tilpasses studentene som voksne personer, forhindrer ikke det at grunnskolens læringssyn og arbeidsmåter også skal prege læringsarbeidet i lærerutdanninga. 

Lærerutdanninga har tradisjonelt lagt stor vekt på seminarformen og undervisning i klasser og grupper. Bearbeiding av egne erfaringer og holdninger og utvikling av evne til refleksjon, alene og i samarbeid med andre, er en viktig del av lærerutdanninga. Innføring i teoristoff krever ikke samme tette form. Den gode forelesningen har sin egen verdi. Arbeid med fagene ute i naturen og ekskursjoner er aktiviserende arbeidsformer som er aktuelle i alle fag.

Tilstedeværelse i undervisningen gir ikke alene tilstrekkelig grunnlag for å nå målene for utdanninga. I tillegg kreves selvstendig studiearbeid gjennom lesing av teori, arbeid med oppgaver og oppøving av ferdigheter, skriftlige og muntlige bidrag individuelt eller i gruppe, deltaking i tverrfaglige temauker og kollokviearbeid, også gjennom studentledet undervisning. Utdanninga har lagt vekt på å beholde muligheten for veiledning både i forhold til arbeid med teori og i praksis, blant annet i forbindelse med obligatoriske arbeidskrav. God utnyttelse av denne ressursen er avhengig av at studentene selv er aktive. 

Praksis har en sentral plass i utdanninga. Skolen, både klasserommet og resten av skolen som organisasjon, skal brukes både som studiefelt og som utprøvingsarena. Det betyr at den enkelte student aktivt må bruke alle muligheter for læring i praksis. 

3.4 Studentenes medvirkning i utvikling av studiet

Studentene har både frihet til og ansvar for å være med å påvirke og utvikle sitt eget studium. I de fleste fagene skal de innenfor deler av studiet velge sin egen fordypning eller sin egen vinkling på ulike oppgaver og oppdrag. Det er derfor en forutsetning at studentene er aktive i sin egen læringsprosess. 

Studentene har også medansvar i å forme det enkelte fagstudiet gjennom deltaking i fagutvalg og studievurderinger. Fagutvalgene har en sentral oppgave gjennom å uttale seg om og komme med forslag til endringer i fagplanene. Studievurderingene er avgjørende for å sikre og utvikle studiekvaliteten, og de er obligatoriske for alle studenter. Studentene er også representert i Kvalitetsutvalget, som har et mer overordnet ansvar for kvaliteten både på det enkelte studium og på utdanninga i sin helhet.

3.5 Vurderingsformer og vurderingskriterier
Vurdering er en integrert del av utdanninga. Den er et hjelpemiddel til innsikt i egen evne til kunnskapstilegnelse, forståelse og utvikling. Gjennom studiet skal det være både en uformell og formell vurdering. Den uformelle vurderingen er en viktig del av studentenes læreprosess og integreres i undervisningen på ulike måter. Uformell vurdering vil skje i form av veiledning og tilbakemelding som gis underveis, gjennom egenvurderinger og oppsummerende vurderinger fra medstudenter og lærere.

På samme måte som arbeidsmåtene er en integrert del av innholdet i lærerutdanninga, blir også vurderingsmåtene et grunnlag for erfaringsbasert læring for lærerstudenten. Variasjon i valget av vurderingsmåter er derfor sentralt for studiekvaliteten. Vurderingsmåtene skal velges både i forhold til egenarten til faget og i forhold til at studentene skal få en bredest mulig erfaring. Vurderingen gjelder alle hovedemner i fagene og omfatter blant annet: 

· kunnskaper om og innsikt i ulike emner og ferdigheter i løsning av teoretiske og praktiske oppgaver 

· evne til å velge høvelige arbeidsmåter, til planlegging og gjennomføring av oppgaver, alene og i grupper 

· ferdigheter i å håndtere ulike didaktiske problemstillinger 

· deltaking i tverrfaglige og flerfaglige prosjekter 

Vurderingskriteriene er knyttet til de kompetanseområdene som rammeplanen fastsetter som nødvendige for at læreren skal kunne utøve sin profesjon på en tilfredsstillende måte: 
Faglig kompetanse

Studenten skal

· kjenne innhold, teorier og metoder i de enkelte basisfagene i grunnopplæringen
· ha kunnskaper om barn, barndom og pedagogisk arbeid

· ha kunnskaper om teorier og arbeidsformer innenfor og på tvers av fag

Didaktisk kompetanse
Studenten skal
· kunne analysere læreplaner

· kunne reflektere over innhold, arbeidsmåter, læremidler, læringsstrategier og vurderingsformer

· kunne analysere forutsetninger og behov hos barn og unge

· kunne legge til rette lærings- og utviklingsprosesser for alle elever

Sosial kompetanse
Studenten skal
· kunne observere, lytte, forstå og respektere andres handlinger og synspunkter

· kunne samarbeide med elever, kolleger/medstudenter og foreldre/foresatte

· kunne være ledere i et lærende fellesskap

· kunne vise omsorg for den enkelte

Endrings- og utviklingskompetanse
Studenten skal
· kunne analysere, vurdere og forbedre egen virksomhet

· kunne analysere, vurdere og bidra til å forbedre skolens virksomhet, både når det gjelder aktivitetsplaner, arbeidsmåter og organisering av opplæringa

Yrkesetisk kompetanse
Studenten skal
· ha innsikt i egne holdninger

· ha innsikt i de etiske utfordringene i yrket

· kunne vurdere læringssituasjonene i lys av de grunnleggende verdiene opplæringen

· bygger på

Avdeling for lærer- og tolkeutdanning har bestemt at vurdering i enkeltfagene til vanlig skal bestå av følgende 3 komponenter (Avdelingsstyrets sak A 23/03):

1. Obligatoriske arbeidskrav


Alle typer oppgaver og oppdrag kan defineres som obligatoriske arbeidskrav – skriftlige, muntlige, praktiske, bilde- eller videobaserte eller ulike typer kombinasjoner. Obligatoriske arbeidskrav vurderes med vurderingsuttrykkene godkjent/ikke godkjent, og teller ikke ved fastsettelse av endelig karakter.

Frist for obligatoriske arbeidskrav er til vanlig 30. november i høstsemesteret og 30. april i vårsemesteret.

2.   Del 1 som grunnlag for karakterfastsetting

Denne delen er normalt resultatet av en prosess gjennom studieåret, og kan ha form av for eksempel mappe eller prosjekt. Denne delen skal bestå av et endelig dokumenterbart produkt. Evalueringen av denne delen har klagerett i sin helhet. Delen teller 50 % av endelig karakter og er normalt utslagsgivende ved tvil. 

Frist for del 1 er til vanlig 30. november i høstsemesteret og 30. april i vårsemesteret. 

3.   Del 2 som grunnlag for karakterfastsetting

Denne delen er normalt en avsluttende prøve enten skriftlig med klagerett, eller som praktisk, muntlig eller en kombinert prøve uten klagerett. Prøven teller 50 % av endelig karakter og foregår til vanlig ved studiets slutt.

3.6 Fordeling av ulike element i vurderingsordningen de to første studieårene

Avdelingsstyret har (sak A 11/06) fastsatt følgende veiledende plassering av arbeider som inngår i vurderingsordningen i obligatoriske fag:

	 
	 
	Semester

	 
	 
	1
	2
	3
	4

	Matematikk
	Studiepoengsbelastning
	10
	10
	10
	 

	
	Vurdering/prøve
	Et avsluttende arbeid som skal inn i vurderingsmappen. 
Evt. påbegynt mappe
	Deleksamen (1)
	Deleksamen (1)
	 

	
	Vekting av endelig karakter
	 
	2/3 (2)
	1/3 (2)
	 

	
	Godkjente studiepoeng
	 
	20
	10
	 

	Pedagogikk
	Studiepoengsbelastning
	10
	10
	 
	10

	
	Vurdering/prøve
	Et avsluttende arbeid som skal inn i vurderingsmappen. 
Evt. påbegynt mappe
	Deleksamen (1)
	 
	Deleksamen (1)

	
	Vekting av endelig karakter
	 
	< 50 % (2)
	 
	> 50 % (2)

	
	Godkjente studiepoeng
	 10
	10
	 
	10

	Norsk
	Studiepoengsbelastning
	10
	10
	10
	 

	
	Vurdering/prøve
	Et avsluttende arbeid som skal inn i vurderingsmappen. 
Evt. påbegynt mappe
	Deleksamen (1)
	Deleksamen (1)
	 

	
	Vekting av endelig karakter
	 
	50 % (2)
	50 % (2)
	 

	
	Godkjente studiepoeng
	 
	20
	10
	 

	KRL
	Studiepoengsbelastning
	 
	 
	10
	10

	
	Vurdering/prøve
	 
	 
	Deleksamen (1)
	Deleksamen (1)

	
	Vekting av endelig karakter
	 
	 
	50 % (2)
	50 % (2)

	
	Godkjente studiepoeng
	 
	 
	10
	10

	GLSM
	Studiepoengsbelastning
	 
	 
	 
	10

	
	Vurdering/prøve
	 
	 
	 
	Eksamen

	
	Vekting av endelig karakter
	 
	 
	 
	100 %

	
	Godkjente studiepoeng
	 
	 
	 
	10

	Totalt studiepoengsbelastning
	30
	30
	30
	30

	Sum studiepoengsproduksjon
	10
	50
	30
	30


Plassering av obligatoriske arbeidskrav bestemmes av programansvarlig. Fordelingen skal framgå av semesterplanene.

3.7 Vurdering av skikkethet for læreryrket

Institusjoner som utdanner lærere, er forpliktet til å foreta vurdering av studentens skikkethet for læreryrket før det utstedes lærervitnemål. Skikkethetsvurderingen gjelder alle studenter og skal skje gjennom hele studiet. Dersom det reises tvil om en students skikkethet, skal saken behandles i en egen skikkethetsnemnd.

Departementet har fastsatt forskrifter for skikkethet i lærerutdanninga. Forskriftene og prosedyrer i forbindelse med skikkethetsvurdering finnes på avdelingens nettsider. 

Alle studenter må levere politiattest hvert tredje år. Attesten må være levert før studentene kan starte en ordinær praksisperiode.

3.8 Frammøteplikt og obligatoriske deler av fagopplæringa

Avdelingen har regler for frammøte og studiegang. Praksisopplæringa er obligatorisk. Når det gjelder fagopplæringa, er hovedprinsippet at studiedeltaking ikke er obligatorisk. Enkelte deler av undervisningen og studieoppleggene har imidlertid obligatorisk studiedeltaking. Dette gjelder deler av fagopplæringa som vanskelig kan prøves ved ordinær eksamen, og som i seg selv gir en vesentlig kompetanse som er en viktig del av formålet med utdanninga. Eksempler på emner, områder og elementer i studiet der det kan stilles krav om obligatorisk oppmøte, er: 

· ulike typer tema- og prosjektarbeid 

· diskusjoner og refleksjoner om etikk- og verdispørsmål 

· aktiviteter som krever samhandling studentene imellom 

· samarbeid og kommunikasjonstrening 

· ulike typer estetisk virksomhet 

· studievurdering 

Hvilke emner, områder og elementer av studiet som er obligatoriske, går fram av studieplan eller fagplan for det enkelte faget. De obligatoriske delene framgår for øvrig også av semesterplanene. Studenter som ikke har oppfylt kravet til obligatorisk studiedeltaking, vil ikke kunne få karakter i faget. 

Avdelingen forventer at studentene møter presist og deltar aktivt gjennom hele læreprosessen, både i den obligatoriske delen av undervisningen og i den delen der studenten frivillig velger å delta. 

Det er frammøteplikt til all praksisopplæring i grunn- og videreutdanning. Studiedeltakingn i praksis godkjennes når fraværet ikke overstiger 15% per studieår. 

3.9 Vilkår for fritak og innpassing av studier

Utdanning fra andre høgskoler eller universiteter kan gi grunnlag for fritak eller innpassing i allmennlærerutdanninga. Søknad om fritak og innpassing av fag skal alltid sendes skriftlig til administrasjonen ved avdelinga.

Fritak fra obligatoriske fag
Bestått eksamen i en studieenhet som bygger på rammeplan for allmennlærerutdanning gir automatisk rett til fritak fra eksamen i samme studieenhet ved flytting til annen utdanningsinstitusjon. Tidligere utdanning som i hovedtrekk faller sammen med emner i den obligatoriske delen av allmennlærerutdanninga, kan gi grunnlag for fritak av tilsvarende deler av studiet. Studiet må inneholde fagdidaktikk og det gis normalt ikke fritak fra tverrfaglig arbeid, prosjektoppgaver eller praksisopplæring.

Innpassing av fag
I den valgfrie delen av utdanninga i 3. og 4. studieår kan en få innpasset fag som ikke bygger på rammeplanen. 
Minst 60 av studiepoengene må tilsvare fag i grunnskolen. Dette kan være en påbygging av obligatoriske emner i utdanninga eller nye emner av mist 30 studiepoengs omfang. Disse 60 studiepoengene må omfatte fagdidaktikk og til vanlig praksisopplæring.
De resterende 60 studiepoengene kan være andre skolerelevante studier av ulikt omfag. Det er avdelingen som avgjør, etter skriftlig søknad, om studiene er relevante for arbeid i grunnskolen.
3.10 Privatister

Den som oppfyller generelle og eventuelt spesielle opptakskrav og andre krav for å gå opp til eksamen i et fag eller studium, har rett til å gå opp til eksamen. Dette gjelder også studenter som ikke er tatt opp til studiet. Lov om universiteter og høgskoler fastslår en allminnelig rett til å få prøvd sine kunnskaper ved eksamen ved høgre læresteder. Høgskolestyret ved Høgskolen i Sør-Trøndelag har fastsatt nærmere regler om adgangen til å gå opp til eksamen som privatist. Disse reglene er lagt ut på avdelingens nettsider. 

Før en privatist kan få karakter i et fag, må følgende være oppfylt:

· Gjennomført og godkjent obligatoriske arbeidskrav (jf. fagplanen for faget)

· Dokumentert veiledet praksis i henhold til rammeplanens krav, Plan for praksisopplæringa og eventuelle særskilte praksisoppgaver i det enkelte fag  

4. Planer for enkeltfag

Alle fag og fagområder har fagplaner innenfor rammen av nasjonal rammeplan. Fagene i lærerutdanninga har flere aspekter i seg. Innenfor fagene skal studentene tilegne seg ny kunnskap, både faglig og fagdidaktisk. Men fagene må også sørge for at studentene får handlingskompetanse til å fungere som lærer i faget, og kompetanse til å forstå og formidle sitt fag i samarbeid og samhandling med andre fag og verden utenfor fagene. 

Forholdet kan illustreres gjennom denne modellen:



Disse tre elementene som sammen er fundamentale for å utvikle lærerkompetanse, må ikke oppfattes som selvstendige og isolerte elementer. Fagets innhold er helt fundamentalt for å kunne være lærer og for å kunne kommunisere faget mot omverdenen. Samtidig vil det være umulig å fungere godt som lærer i et fag utelukkende med gode teoretiske, faglige og fagdidaktiske kunnskaper. 

Pedagogikkfaget står i en særstilling. Det er et fag i lærerutdanninga, men ikke et fag i grunnskolen. Derfor må dette faget får en annen inndeling enn modellen, og den er presentert gjennom en egen modell i planen for pedagogikk.

Pensum og kunnskapskilder 

Pensumlistene produseres av biblioteket og finnes på følgende adresse http://www.alt.hist.no/biblioteket/ på avdelingens hjemmesider. Pensumlistene redigeres av biblioteket. Spørsmål rettes til faglig ansvarlig.
Fagets innhold - �substans og didaktikk





Å være lærer i faget - �handlingskompetanse





Fagets forhold til omverdenen - �kommunikasjon og refleksjon

